Motoris glo oor parkering met mes gesteekArgieffoto ŉ Motorwag sal Dinsdag in die Johannesburgse landdroshof verskyn nadat hy glo ŉ motoris met ŉ mes gesteek het omdat hy nie sy voertuig wou skuif nie. Kapt. Xoli Mbele, woordvoerder van die polisie, het gesê die voorval het Saterdag omstreeks 13:00 op die hoek van Kruis- en Hoofstraat in die Johannesburgse sakesentrum gebeur. Volgens Mbele word daar beweer dat ŉ 35-jarige man sy motor hier parkeer en uitgeklim het. ŉ Motorwag het aan hom gesê hy kan nie daar parkeer nie en moet sy motor skuif. Toe die motoris weier, het die motorwag glo die straat oorgesteek om ŉ mes te gaan haal. “Hy het teruggekom en na bewering die bestuurder in sy bolyf gesteek. ŉ Veiligheidswag het tot die motoris se redding gekom en die verdagte vasgetrek. Die mes wat gebruik is, is ook gevind,” het Mbele gesê. Die 26-jarige motorwag sal op aanklag van aanranding met die doel om ernstig te beseer in die hof verskyn. Mbele het motoriste aangemoedig om die polisie in te lig indien hulle hulself in ŉ situasie bevind waar motorwagte aggressief teenoor hulle optree en hulle dwing om te betaal. “Motoriste moet motorwagte geld gee indien hulle gewillig is en nie omdat hulle gedwing word nie.”